Papersnake/gushiwen huggingface dataset:
朝天集偶送西归朝天二集与尤延之，蒙惠七言
杨万里（宋代）

梁溪归自镜湖天，笔棬湖光入大篇。
倾出锦囊和雨湿，炯如柘弹走盘圆。
许分句法何曾付，自笑芜辞敢浪传。
两集不须求序引，秖将妙语冠陈编。
故仁寿簿张府君挽诗览府君事状见其居靖康国难时读李晟传慷慨不觉泪下衋然有感于中作诗哀之
史尧弼（宋代）

羊肸与鬷蔑，雅好非宿敦。携手遽升堂，一语不待烦。

物理适相感，岂用疏戚论。夫君今则亡，遗言空复存。

乃能使余悲，览之涕澜翻。曩在岁丙午，烽烟塞天阍。

四溟波荡沃，公方卧山樊。忽抚西平传，愤闷神飞鶱。

尚想绣帽翁，凛凛躬櫜鞬。指顾还两都，笋簴安陵园。

唐家有遗黎，不识金鼓喧。掩卷泪如迸，汗简犹班痕。

平时闾阎中，聊乘下泽辕。岂知中激烈，感慨在元元。

斯言当余意，为恸声复吞。但闻神州地，昼暝烟尘昏。

故老不可得，华屋今丘墦。九原傥作兴，余欲重与论。
送廖子谟贰守归河间
杨士奇（明代）

三载一相见，匆匆又别离。荒年兼旱潦，圣主寄茕嫠。

刘毅才无敌，阳城道可师。勋庸属贤俊，努力及明时。
过雨市二首
赵蕃（宋代）

晴里看山故自佳，雨边益觉兴无涯。
我家正在千山底，每一看山还自嗟。
和杨铁庵送子监镇之任韵五首 其二
姚勉（宋代）

君家遗子籯，只在一卷书。四世续科第，积善庆有馀。

乃翁一片心，秋月行太虚。宜哉有是子，大似回不愚。
漫书
司空图（唐代）

乐退安贫知是分，成家报国亦何惭。

到还僧院心期在，瑟瑟澄鲜百丈潭。
和吕巽伯韵
徐侨（宋代）

何事贪乘逆水船，此心长向白云边。
琴书篷底一樽酒，花柳江云三月天。
逸兴只将诗句遣，清襟那就俗尘牵。
簿书不到斑衣底，进学输君属壮年。
同梁大煦工部饮王宜苏吏部园亭 其一
孙传庭（明代）

城市开佳胜，登临拟辋川。莓苔新著雨，竹树晚含烟。

水部才谁似，山公兴独偏。何当逃吏事，长此共留连。
端友以桂浆两樽见惠赋诗六首 其二
陈渊（宋代）

秋水无声泻玉觥，镜奁初启净无尘。未将滋味誇殊胜，已觉风神最恼人。
吾党与佛会
陈著（宋代）

我惜苏子瞻，气豪天地隘。
雄文万斛泉，盛名表昭代。
自负学见道，欲涨欧阳派。
胡为所以学，先与本论背。
或者交浮屠，聊尔奚足怪。
何至敢昌言，前身五祖戒。
眉山世积善，老泉亦英迈。
脉络有自来，胚胎乃融会。
顾诬正大传，谓感非类秽。
胡鬼是吾亲，父与母安在。
痛哉复痛哉，不教此为大。
本来中无主，恍惚求诸外。
一妄流到今，狂澜正澎湃。
人人说轮回，处处习夷呗。
有识或见讥，动以苏为解。
愚者不必责，可责在吾辈。
梁国狄文惠公新庙诗
危素（元代）

大江从西来，万里流汤汤。维唐社稷臣，勋业载旂常。

天子在房陵，女后御明堂。晨闻牝鸡鸣，腥闻溢穹苍。

猗公秉忠义，耿耿立庙廊。周旋极黾勉，论议忽慨慷。

载御卷冕归，宗社奕有光。岂徒保国祚，实欲扶天常。

云孙江州牧，宫庙荐烝尝。豆笾孔严洁，丝石载铿锵。

再拜久屏息，低回想忠良。作歌劝臣子，百代踵遗芳。
灵谷探梅 其一
屈大均（明代）

往日园陵畔，千株间白云。芳馨灵谷寺，灌溉羽林军。

乱点钟山翠，争衔麋鹿群。高皇多手泽，如雪日氤氲。
题仙溪陆世徵活水亭次郡守丁石崖韵 其一
黄仲昭（明代）

亭前静坐暗闻香，活水流花入小塘。闻说个中长若此，幽奇不独在春阳。
题天王院内鉴堂
舒坦（宋代）

等是人间出世人，数他珍宝信非珍。
茫茫白日谁回首，此处元无一点尘。
挽徐朝奉
马廷鸾（宋代）

海内嗟遗老，诸公表逸民。
过庭忠训在，攀槛直声新。
谏草频尊主，绯花与显亲。
一门名父子，千载庆君臣。
石湖
毛珝（宋代）

一片湖光接薜萝，功名馀事属吟多。至今鱼鸟皆堪敬，曾见乌巾照碧波。
贺新郎 次吕叔泰南城怀古
许有壬（元代）

故垒空如堵。杳无踪、朝台暮榭，燕歌赵舞。为问人间繁华梦，几度邯郸炊黍。只燕子、春来秋去。太液句陈何由辨，似咸阳、一炬成焦土。兴与废，竟谁主。满川芳草迷烟雨。怅平生、楚骚心事，更堪羁旅。野水芙蓉香寂寞，犹似当年怨女。长啸罢、中天凝伫。沧海桑田寻常事，附冥鸿、便欲飘飘举。回首后，又千古。
新添声杨柳枝词 其二
裴諴（唐代）

独房莲子没人看，偷折莲时命也𢬵。若有所由来借问，但道偷莲是下官。
醉眠亭四首
晁端佐（宋代）

潇洒松陵江上亭，醉来一梦傲云屏。
生前笑语君须惜，世事纷纷不用醒。
咏晴
李新（宋代）

髯老新诗锦自裁，雨绡烟帐玉屏开。
风摩团碧阴云破，檐倒斜红晚景来。
蚁阵争雄人未觉，蚊雷强聒夜相陪。
请君日醉兵厨酒，千古英流安在哉。
过温汤寺一绝
韦骧（宋代）

一窦飞泉煖似汤，池鱼无数自洋洋。不须绕寺寻碑刻，知是南平古道场。
水龙吟 午日湖上
曹溶（明代）

一年莺外时光，藕花将满湖南路。绿荫斜带，层层珠箔，惹人深路。

倚遍重楼，共移清景，寻他箫鼓。怅吴霜染鬓，难簪艾叶，佳梦逐，奔驹去。

刚觉山川如故。别灵均、渐凋兰杜。红情待续，小吟消夏，谁传纨素。

徐挂轻帆，此身宜称，闲风浪雨。算归来未得，鸥盟七泽，被杯中误。
句
李缜（唐代）

从教革带减诗鐶。
贻溪怀古十篇 其二 览照亭
俞充（宋代）

杖藜高山头，历览众景会。泰摹屹若屏，黄河泻如带。

幽怀逐冥鸿，万事寄天籁。不见玉京春，荒烟起萧艾。
游东山·磐吉
王炎（宋代）

客来捧腹一笑，抹月批云疗饥。
只此如何获吉，为无富贵危机。
春夏之交风日清美欣然有赋
陆游（宋代）

日铸珍芽开小缶，银波煮酒湛华觞。
槐阴渐长帘栊暗，梅子初尝齿颊香。
户户祈蚕喧鼓笛，村村乘雨筑陂塘。
年光何预衰翁事，伴蝶随莺也解狂。
文叔移筑瑞石山上亭子 其一
韩淲（宋代）

海气漫漫江上风，潮声时度越山中。且看移得新亭好，一任知名谁勇功。
拨闷
冯云骧（清代）

大漠草竿竿，羁愁望远天。风斜高鸟影，云淡落花烟。

迟暮怜吾道，干戈阅岁年。南山归去好，凉雨种瓜田。
喜迁莺
沈端节（宋代）

暮云千里。正小雨乍晴，霜风初起。芦荻江边，月昏人静，独自小船儿里。消魂几声新雁，合造愁人天气。怎奈何，少年时光景，一成抛弃。

回首空肠断，尺素未传，应是无双鲤。闷酒孤斟，半醺还醒，干净不如不醉。有得恁多烦恼，直是没些如意。受尽也，待也回厮见，从头说似。
峡山
陈元晋（宋代）

帆落榕根暮，禅扉半尚开。
逢僧如旧识，问我几时来。
潭静还鸥眠，云深猿叫哀。
篝灯看碑石，今古半苍苔。
天香 其二
景覃（金朝）

百岁中分，流年过半，尘劳系人无尽。桑柘周围，菅茅低架，且喜无亲山近。

倦飞高鸟，算也有、閒枝栖稳。纸帐紬衾，日高睡起，懒梳蓬鬓。

閒阶土花碧润。缓芒鞋、恐伤蜗蚓。侧掩衡门，空解草玄谁信。

俗驾轻云易散，赖独有、莲峰破孤闷。世事悠悠，从教莫问。
夏日偶书
乐雷发（宋代）

蜾蠃衔虫入破窗，枕书一垛竹方床。
家僮偶见草头字，误认离骚是药方。
奉和九月九日登慈恩寺浮图应制
樊忱（唐代）

净境重阳节，仙游万乘来。插萸登鹫岭，把菊坐蜂台。

十地祥云合，三天瑞景开。秋风词更远，窃抃乐康哉。
江上夜观野烧
黎廷瑞（宋代）

坎离血战夜茫茫，万里阴飕更助狂。
兔窟那知炷郿坞，蚁封不助火咸阳。
三更月起云霞曙，九野冰凝雷电光。
莽莽黄茅宁暇惜，莫教薰著早梅香。
次韵刘立道二首 其二
汪藻（宋代）

云花忽作挼云倾，腊梅便欲迎嘉平。青灯已照浪头宿，夜长更嘉风连明。

榆黄柳绿已衰悴，空馀疏星漾寒水。想君怀抱亦凄然，况我飘零谁复齿。

不须闻此涕阑干，人今得归仍得官。未应百鍊遽磨灭，他年尚识霜钟栾。

心知薄领令人俗，赖有烟波双属玉。长沙纵使贾生归，只恐樽前凋鬓绿。
偈
释景祥（宋代）

灵山话，曹溪指，放过初生斫额底。未问龙眠老古锥，昨夜三更转向西。
兵行褒斜谷作
武元衡（唐代）

古地接龟沙，边风送征雁。霜明草正腓，峰逼日易晏。

集旅布嵌谷，驱马历层涧。岷河源涉屡，蜀甸途行惯。

矢橐弧室岂领军，儋爵食禄由从宦。注意奏凯赴都畿，

速令提兵还石坂。三川顿使气象清，卖刀买犊消忧患。
题闽蜀抡材卷为司训王廷表作
夏良胜（明代）

紫气入斗肇闽学，苏文趾美眉山童。真才一出动天地，不知谁任为罗功。
独坐
徐鹿卿（宋代）

长江酿碧山滴蓝，书堂枕北户启南。无人与言略为二，邀月对影聊成三。

澄清万虑了无摅，鱼猎百氏几如贪。

观兰玩石亦何好，平生嗜好有所耽。沉烟纷郁醒宿醉，松风清越供幽谈。

反观静照默有契，森然众理俱包涵。羁穷纷纷叹荼苦，真味往往如饴甘。

客来问讯主人处，春风轩下榻睡酣。
题曾良臣思堂
杨万里（宋代）

谢墅新成了，潘舆竟不归。
升堂仰遗像，下拜泣沾衣。
友哺乌何在，卧冰鱼自肥。
梦中环佩响，惊喜觉来非。
午热
杨万里（宋代）

也无半点爽风吹，坐轿分明是甑炊。
宿处问来犹五里，火轮煽得正炎明。
月峰歌为平山上人赋
林环（明代）

月峰歌，孤峰壁立何嵯峨。遥岑深夜露寒魄，碧空景泛琉璃波。

深心自与秋空并，皎洁圆明两辉映。一毫不扰天境澄，万籁收声俗嚣静。

兹山住锡今几年，上方殊胜犹依然。林泉自喜足幽憩，机关已觉忘尘缘。

九夏三冬戒律精，空岩草木应知名。相期后夜访高致，长啸一声山月明。
学诗吟十首
方回（元代）

离骚谓绝响，此道传人心。
外物有鼎革，能言无古今。
曹刘与陶谢，五柳擅正音。
李杜与韩柳，一字直万金。
欧苏与黄陈，孰浅而孰深。
尤萧杨陆范，乾淳鹤在阴。
二涧可继之，章泉亦駸駸。
奈何近百载，种火灰中深。
夜来香
姚允迪（清代）

一架延缘引蔓长，淡烟微霭弄新凉。夜深欲摘浑难辨，叶底风来忽有香。
冬至前月赴季父梅花之集与韩蒲向宪唐干诸人
胡寅（宋代）

不管霜威日夜侵，肯教飞蝶到深深。
六花漫尔呈三白，一萼居然映万林。
软玉香冰空自恼，芳心愁思遣谁禁。
市桥江路风流别，枉费千颦买笑金。
和陈台州田园杂兴四首 其三
黄衷（明代）

白草带坰墟，閒堂是隐居。饮醇无所事，读易到斑如。

山色高秋后，鸦声落照馀。南中开石室，他日有藏书。
和王弱翁七首
彭龟年（宋代）

晓日开屏障，篮舆行画图。
融融万物表，此处是规模。
次韵徐使君观刈禾宴集二首 其二
洪朋（宋代）

丰年观五马，乐饮耐千钟。稻割黄云尽，粱添白露舂。

藜羹不但糁，玉馔有馀供。堪笑他方旱，纷纷拜土龙。
嘉泰癸亥夏陪县尹双湖唐仲谋饮寒亭
李大光（宋代）

栈阁横空杳霭间，登临酒罢怯凭阑。
露零万瓦交光渥，月挂千峰倒影寒。
谷煦如春居亦易，亭凉宜夏到乎难。
垂檐星斗方争席，好向天门刷羽翰。
李监饷四物各以一绝答之·土瓜
方岳（宋代）

蹲鸱一紫茯苓黄，初斸春烟带土香。
久觉相如诗肺渴，入山餐玉不传方。
赠别谢大行友可社丈擢南北部 其二
张萱（明代）

钟山晴傍白云司，玄武湖边吏散时。柳色送凉荷扑鼻，官閒身健好裁诗。
和吴公仲庶游海云寺
张湍（宋代）

海云真赏甲刀州，十里春光拂马头。花酒价高分宴乐，绮罗人马助风流。

出郊行旆从编俗，摸石居民事胜游。斜日欢心犹未足，藩侯归辔为迟留。
甲子立春口号四首 其四
周紫芝（宋代）

晴日初生禁籞春，苑花宫树一番新。君王勤俭无行乐，只作银钩赐近臣。
西江月 其五
萧廷之（宋代）

鼎器法天象地，坎离运用无差。夫妻相会入黄家。

共说无生妙话。

雨意云情了当，领头驾动河车。搬归顶上结三花。

牢闭玉关金锁。
卜算子 题凭几图
陈铎（明代）

病影有灯知，心事无人问。上苑春光过二分，应少同游分。

画障春相隈，曲几聊孤隐。窗外红梅开已齐，似识香闺闷。
南歌子（春暮送别）
赵长卿（宋代）

枝上红飞尽，梢头绿已匀。游丝柳絮媚青春。向晚暖风帘幕、练光新。

春已匆匆去，那堪话别情。刘郎几日便登程。告你觅些欢笑、送行人。
杏园
徐夤（唐代）

杏苑箫声好醉乡，春风嘉宴更无双。

凭谁为谑穆天子，莫把瑶池并曲江。
丘文定公挽词
楼钥（宋代）

十载庞居士，一朝裴晋公。
宣威先抗虏，决策竟和戎。
宥密行谁尼，规恢事已空。
灰心更霜鬓，千载泣英雄。
胜书记蜀僧也和予游玄通一诗用赠讷老韵酬
王十朋（宋代）

未向夔门访武侯，禅房杖屦谩通幽。题诗况有诗僧和，深喜庐山得胜游。
次韵子永夜雨
范成大（宋代）

办作长愁客，工哦苦雨吟。
挑灯今夕意，欹枕故园心。
漏屋疏疏滴，空檐细细斟。
相过巷南北，屐齿怕泥深。
爱日
王安石（宋代）

雁生阴沙春，冬息阳海澨。
冥冥取南北，岂以食为累。
咨予愁病躯，朴鄙人所戏。
无人治时难，量力当自弃。
岂知塞上霜，飘然亦何事。
高堂已白发，爱日负明义。
悲风吹平原，秣马聊一愒。
含怀孰与语，仰屋思汉喟。
孟母知身从，莱妻耻人制。
一肉傥易谋，万锺非得计。
秋日晚望
朱淑真（宋代）

极目寒郊外，晚来微雨收。陇头霞散绮，天际月悬钩。

一字新鸿度，千声落叶秋。倚楼堪听处，玉笛在渔舟。
村舍杂兴
陆游（宋代）

白首返吾乡，功名罢激昂。
扫除魔眷属，砭熨病膏肓。
老圃勤供菜，蛮童解炷香。
黄昏那用问，且喜日舒长。
丑奴儿（张仲钦生日用前韵）
张孝祥（宋代）

伯鸾德耀贤夫妇，见说宜家。见说宜家。庭砌森森长玉华。

天公遣注长生籍，服日餐霞。服日餐霞。寿纪应须海算沙。
苏公堤
佘翔（明代）

湖边芳草白凄凄，烟锁六桥水拍堤。千古风流人不见，莺声恰恰为谁啼。
幽赏
叶适（宋代）

禅房理花窠，静与水石会。春禽更语默，夏日递明晦。

纷然众窍殊，趺坐凛无对。
题汤泉院壁
鲁宗道（宋代）

黄山胜地烟霞明，朱砂泉暖肌肤醒。
鸟声不断山不坏，今人古人徒营营。
暂来谁更辞硗确，抖擞尘缨聊澣濯。
灵泉去病功绩深，无人复创为高阁。
李参政生日
魏了翁（宋代）

泻出清明醉眼醒，都人弹指祝前星。
凭谁提起源头话，治国齐家要六经。
西郊三首 其一
刘应时（宋代）

紫槿绿篱愁意深，斜阳墟落动秋砧。笔端有口江湖远，莫写干时老子心。
田家
聂夷中（唐代）

父耕原上田，子劚山下荒。
六月禾未秀，官家已修仓。
至正甲申岁，大饥，民多艰食，殍死者相望，盗贼扰扰。予亦缺食，未免作粥以延残喘，因赋食粥歌，以畅此怀
刘鹗（清代）

朝餐一顿粥，暮餐一顿饭。每当食粥时，未免一长叹。

少年何事不相遭，胡为晚岁方论交。此时菜蕨各已尽，以糟配尔为嘉殽。

既啖糟，复食粥，却意年当三十六。笑携省檄上皇州，曾以文章动流俗。

二程祠宇陋且卑，我奋赤手更掣之。至今穹碑照淮水，碑成秩满游京师。

京师嬉游二十载，铁石忍穷心有在。声名欻起凤凰池，风云已际鱼龙海。

当时结交多贵人，往往尊我席上珍。执经或在弟子列，或遣弟子来相亲。

剧谈王道尊礼乐，每激薄俗敦彝伦。闾阎疾苦详敷陈，亦或一慨眉为颦。

有时华筵湖山下，争挽先生共陶写。满堂座客尽豪贵，亦知推让宗儒雅。

盈盈珍馐簇金盘，衮衮葡萄浮玉斝。金钗十二列两行，班班初匪寻常者。

主人行杯极欢笑，竞唱新词誇艳冶。半酣相恼索题诗，挥毫写向香罗帕。

尊前为我发新声，自以风流望鄙野。万钱日食固有限，一笑千金绝无价。

放怀满饮鹦鹉杯，何心复恋麒麟画？鹧鸪舞罢月欲上，半掩城门归并马。

等閒高会难具论，酒酣掉臂金马门。三三五五正少年，乘兴共我歌浮云。

穷冬出使居庸北，骏马稳步龙沙雪。清霜在鬓冰在须，指冻欲堕饥欲裂。

苦寒不透貂鼠裘，青鼠煖帽方蒙头。璚田玉界中著我，自是奇士真壮游。

解鞍沽酒弹箜篌，打手刺刺歌鸣讴。丈夫有志在许国，我自乐此忘羁愁。

连樯海运三百万，署黔楮尾方成卷。每忧谈笑误王事，朝夕驱驰敢忘勌？

湖广文台正乏贤，诸公为买江南船。汉阳春树晴历历，秦楼夜月明娟娟。

手提文印不半年，首为鄂学归侵田。蓬山有诏归朝天，锦袍公子偕神仙。

宣文阁静万机暇，时遣中官催进画。饱聆天语近天光，神揖天香更潇洒。

壮游既倦思还家，堨来庾岭观梅花。桑麻弦诵各得所，玉堂召我天之涯。

平生所历犹在眼，夜半思之皆梦幻。盛时不敢忘贫贱，自喜枯肠藜藿惯。

饱食粥，无咨嗟，尔糟尔粥甘如饴。鸡鸣曳履东家谁，芜蒌曾疗王孙饥。

粥兮粥兮敢尔却，犹胜蕨餈滋味恶。苟延残喘待秋成，白发春风会如昨。
渡大凌河
鄂容安（清代）

晴山迢递去茫茫，秋草平沙古战场。一日拓疆穷海上，百年归马在山阳。

沟渠但使分清溜，丰乐端应见此乡。闻道昔年烟火集，河间五十有三庄。
上已寒食同日後圃行散
杨万里（宋代）

百五重三并一朝，风光不怕不娇饶。
鹿葱引道心犹卷，杨柳应门手对招。
筇未唤随非是强，扇聊作伴不须摇。
先生道是无歌舞，花劝莺酬酒自销。
春日杂言十一首
赵蕃（宋代）

山中寂寞少花枝，过尽春风病不知。
未分春归便无迹，陶瓶聊复浸酴醾。
紫薇花
王十朋（宋代）

盛夏绿遮眼，兹花红满堂。
自惭终日对，岂是紫微郎。
洛阳春望
罗邺（唐代）

洛阳春霁绝尘埃，嵩少烟岚画障开。草色花光惹襟袖，

箫声歌响隔楼台。人心但觉闲多少，马足方知倦往来。

愁上中桥桥上望，碧波东去夕阳催。
和梅圣俞咏昌言五物 怀素书
司马光（宋代）

上人工书世所稀，于今散落无复遗。君从何处获数幅，败绢苍苍不成轴。

云流电走何纵横，昏醉视之双目明。烈火烧林虎豹慄，疾雷裂地龙蛇惊。

须臾挂壁未收卷，阴风飒飒来吹面。秪疑神物在闇中，宝秘不令关俗眼。

嗟余平生不识书，但爱意气豪有馀。欲求数字置座侧，安得满斗千金珠。
新正三首
白玉蟾（宋代）

九天日月开黄道，十洞烟霞接紫清。
为问蟠桃当熟未，人间春草几枯荣。
用沈述之韵赋灵槎
王质（宋代）

甘王楼下挽清晖，不到三湘识九疑。骨健任从波浪啮，眼空冷看市朝移。

常怀一篑香炉日，不见三峰雪岭时。安得杜苏添此沈，相从地上作三奇。
送元结
张籍（唐代）

昔日同游漳水边，如今重说恨绵绵。

天涯相见还离别，客路秋风又几年。
韩文公见大颠
释了惠（宋代）

事繁求省要，省要事频繁。
纵得三平老，文公只姓韩。
点绛唇 其三
王庭圭（宋代）

春入西园，数重花外红楼起。倚阑金翠。人在非烟里。

风月佳时，蓬岛开平地。笙歌沸。画桥灯市。一夜惊桃李。
西风二首
刘克庄（宋代）

性爱芙蓉淡复秾，倚栏日日待西风。
池边数本无消息，愁绝东家半树红。
又道装相赞
释慧开（宋代）

灵山付嘱人，示现威棱身。
在欲而无欲，居尘不染尘。
等闲伸出擎天手，拨转如来正法轮。
上册宝十三首 罍洗用《嘉安》。
郊庙朝会歌辞（宋代）

嘉肴旨酒，洁粢丰盛。既盥而往，以我齐明。有孚颙若，黍稷非馨。

神之格思，享于克诚。
八十三吟
陆游（宋代）

石帆山下白头人，八十三回见草春。自爱安闲忘寂寞，天将强草报清贫。

枯桐已爨宁求识，弊帚当捐却自珍。桑苧家风君勿笑，它年犹得作茶神。
和张文裕安寒十首
司马光（宋代）

何处初寒好，初寒郏鄏城。
垂绅多俊颜，更第尽公卿。
裘马过从盛，门阑洒扫清。
谁家拥兽炭，尽日管弦声。
和贺子忱五首
曹勋（宋代）

雨余屐齿不妨泥，自课家丁细理畦。
尚有种花移竹意，要令好鸟入春啼。
癸未甲申三扈圣驾上陵赐大红织金曳撒鸾带等
于慎行（明代）

阁门五夜听传呼，受赐先从左阙趋。
绣带平悬金凿落，鞶囊斜挂锦襜褕。
行随豹尾陪天仗，立傍螭坳夹御炉。
却笑甘泉称侍从，不知原庙似今无。
孤山寺见从房留题
潘阆（宋代）

宝塔孤峰顶，师居积翠中。
四边湖水绕，一迳郭门通。
香滴松梢雨，凉生竹簟风。
閒吟与閒坐，此兴与谁同。
奉和御制天书道场观神雀
夏竦（宋代）

斋明尊宝箓，祇肃建真场。上帝灵心显，中宵瑞羽彰。

入丰惭美应，上雍喜嘉祥。彩仗留轻迹，彤霞混葆章。

乍冲香馥郁，高映缭荧煌。云汉敷宸唱，繁禧浃万方。
离席合赋赠南剑教授盛复之之官 其五
范梈（元代）

闽南荔子熟，问客倘能来。暂为诸生屈，宁伤独茂才？

云飞绝寒落，雨过行平台。赋就新诗别，扁舟且莫催。
望江州
白居易（唐代）

江回望见双华表，知是浔阳西郭门。

犹去孤舟三四里，水烟沙雨欲黄昏。
山月行（一作关山月）
皎然（唐代）

家家望秋月，不及秋山望。山中万境长寂寥，

夜夜孤明我山上。海人皆言生海东，山人自谓出山中。

忧虞欢乐皆占月，月本无心同不同。自从有月山不改，

古人望尽今人在。不知万世今夜时，孤月将□谁更待。
绝句六十四首 其四十九
张伯端（宋代）

雪山一味好醍醐，倾入东阳造化炉。若过昆崙西北去，张骞方得见麻姑。
忆昔行送江辰六之任益阳兼柬罗宏载
徐釚（清代）

忆昔征车来紫陌，与君同作长安客。把臂相欢意颠倒，萧寺逢迎无促戚。

朱提赐出天府金，日饱太仓米一粒。江东罗髯气正豪，击钵联吟醉书壁。

腊残冻雪浇浊醪，袖出黄柑手亲擘。明年献赋太和殿，而我三人同载笔。

我诚忝窃君拂衣，此心原不负车笠。罗髯参幕去熊湘，时宏载入韩抚军幕。

君向酒垆还岸帻。每逢得失话升沈，襟期磊落开胸臆。

目今滇黔将荡平，圣主求贤方侧席。急须循吏抚残黎，君幸弹冠仍捧檄。

黄陵苦竹烟雨深，稍喜年来烽火熄。桃花江岸子规啼，驯雉朝飞藏秀麦。

问俗重寻岳麓碑，行春遥过贾生宅。且从宓子事弹琴，漫学陶潜归种秫。

君才于世无不宜，治行终当推第一。奏最何劳岁月深，行见锋车早晚出。

傥从君府遇罗髯，为道相思忆畴昔。
潮州礼长老请赞
释法薰（宋代）

面如死灰，匙挑不上。
祖翁活业，尽情破荡。
无星秤子拈来，也解袋子分斤定两。
礼长老，少思算。
鳄鱼幸自徙化方，勾引渠归成祸患。
晏起
李觏（宋代）

贫士无所务，閒眠常起迟。谩劳鸡口唤，不奈睡魔欺。

宿酒犹薰脑，朝饥未到脾。谁能空汲汲，肉食自谋惟。
燕雀二首
李覯（宋代）

燕子从来巧语声，主人相爱是常情。
黄头老雀何能解，饱食官仓过一生。
点绛唇 其六 和张文伯
王之道（宋代）

竹外梅花，檀心玉颊春初透。一池风皱。妙语天生就。

有个人人，袅娜灵和柳。君知否。目成心授。何日同携手。
上林内翰二首
毛滂（宋代）

内廷吴陆善文书，绝代如公可数渠。
科斗他年载深厚，楞伽终日伴清虚。
济时即展经纶业，华国聊施采色余。
想为君王话尧舜，玉堂对罢夜何如。
寻华阳隐者
李频（唐代）

闲却白云居，行踪出去初。窗中聊取笔，架上独留书。

日背林光冷，潭澄岳影虚。长闻得药力，此说复何如。
灭胡曲
岑参（唐代）

都护新灭胡，士马气亦粗。
萧条虏尘净，突兀天山孤。
冬至夜梦中作
邹浩（宋代）

炉烟飒飒对团蒲，暮去朝来只自如。还见人间好时节，群阴消尽一阳初。
送李安赴举
魏野（宋代）

野客复何陈，贤侯首荐人。
俗流宁肯饯，良璞不嫌贫。
棠树离偏晓，函关过已频。
花时好消息，佇听向溪滨。
颂古二十八首
释道川（宋代）

三际求心心不见，两眼依然对两眼。
不须遗剑刻舟寻，雪月风华常见面。
问讯耕堂
苏泂（宋代）

五更三尺雪，应是没耕庐。
洞彻八窗景，泓澄一腹书。
卧看龙夭矫，闲玩玉模糊。
差胜陈家否，妻儿共拥炉。
至东里次前韵
晃冲之（宋代）

茂陵家四壁，不比在成都。
老矣招魂苦，伤哉问影孤。
市中宁有虎，屋上岂无乌。
四海皆行路，吾何必此途。
寒夜呈梅深
黄庚（元代）

空斋对孤客，寂寞似僧家。炉冷频烧叶，灯昏不吐花。

夜长添睡思，岁晚忆年华。吟倦推窗坐，梅檐月未斜。
挽陈子贤
王恭（明代）

清猿血滴泉中夜，山灵怨死薜萝罅。辛夷吹烟香径斜，鬼灯明灭寒泉泻。

玉楼帝遣迎仙魄，剑挂残星冷枝碧。落月衣寒地下秋，海天梦断桐花夕。
次韵和慎大詹中秋待月寄西掖三舍人之什
杨亿（宋代）

凉飚送残暑，秋色望中新。
天迥迷星斗，宵寒待月轮。
境同牛渚上，诗寄凤池人。
僚友东床客，冰清合许亲。
笠泽
秦旭（明代）

溶溶新水满平湖，舴艋西风十幅蒲。轻逐断云归百粤，远冲寒幅落三吴。

势凌星斗如奔马，远拂沧州起浴凫。周道只今平似砥，不须翘首羡莼鲈。
题朝阳亭
程珌（宋代）

晖晖朝阳亭，亭前钟阜青。
岩险尚积雪，光彩浮初晴。
亭下清溪水，滑流新泮冰。
双凫知随阳，亦逐流澌行。
亭中贤主人，快此景物清。
开门延客人，掬雪当泉烹。
凌蹙淮水涨，修鳞烂银瓶。
更酌秦淮春，配此玉鼓羹。
了无一物俗，表裹俱蓬瀛。
宇宙有佳致，心清境乃并。
甚爱主人贤，澹然遗世营。
不言饮人和，恂恂发天诚。
清处亦绝奇，亭亭秋露茎。
胸中足丘壑，城头亦林坰。
不与风月期，结屋谩茅菁。
却惭最不客，形秽识不灵。
宿怀幽深趣，侵寻尘坌撄。
一官冷于铁，痴坐如冻蝇。
唤来俎豆间，不知梅已英。
清赏可无傅，陋语恐难徵。
春风送鹏程，眷言寻此盟。
谢江东丘少卿漕使
释居简（宋代）

宣城阡陌连当涂，山田瘦瘠圬田腴。筑塍作圬九十四，频年风水圬为湖。

圬中饥氓水入户，私迫公催猛如虎。三分更索水花苗，名色创闻氓不谕。

流移转徙道边泣，并日不能谋一食。有生谁弗惜天年，望望谁宽倒悬急。

江东使者愁上眉，惄然轸怀若调饥。疾呼官吏访田里，蠲租除赋苏颠隮。

劝粜开仓赈寒饿，氓命垂垂出汤火。贪残俗吏漫窥窬，狡狯猾胥成㦬懡。

家家祷公愿公寿，千亿子孙天地久。宣城彰教住山人，斐然相此歌谣声。
升堂颂古五十二首 其五十
释怀深（宋代）

佛身无相，染净皆空。妙体湛然，悟迷俱妄。
偈三首 其一
释自龄（宋代）

月里走金乌，谁云一物无。赵州东壁上，挂个大胡芦。
入蜀·万水千山音
高骈（唐代）

万水千山音信希，空劳魂梦到京畿。
漫天岭上频回首，不见虞封泪满衣。
墨梅
王质（宋代）

贵简不贵繁，妙在有无间。满眼寻不见，约略见纤纤。

贵老不贵稚，妙在荣枯际。芳态减初年，其中寓幽意。

贵瘠不贵肥，愈瘦愈清奇。瘦到无何有，政好玩空枝。

贵含不贵开，风度韬胚胎。游蜂啅不得，乃始抱全才。

宜在幽且邃，终日无人至。水绕山重重，隔树令人嚏。

宜在平且阔，大江惊涛泼。泼上稍连颠，半蓦忽冲脱。

宜夜不宜昼，更宜月波溜。崖净涧淙淙，渔子推篷嗅。

宜阴不宜晴，更宜雪花凝。五七点未足，封枝要全扃。

宜与竹相邻，白白参青青。所恨花无音，间借竹为声。

宜与松相伴，扶疏交凌乱。松香粗则粗，亦能佐一半。

其鸟宜翠羽，否则碧蒿侣。山雀仍山鸦，速去切勿驻。

其人宜野僧，否则閒道民。宜疏绮纨客，公子共王孙。

吾非僧，又非道。两眼贮五湖，两肩负三岛。相烦健笔凌风扫，梅子王子成二老。
渐至涪州先寄王使君
武元衡（唐代）

治教通夷俗，均输问大田。江分巴字水，树入夜郎烟。

毒雾含秋巴，阴岩蔽曙天。路难空计日，身老不由年。

将命宁知远，归心讵可传。星郎复何事，出守五溪边。
寄吕谦益卿三首
赵蕃（宋代）

一尉荒山里，高名四海中。
初非大夫逐，定自溧阳穷。
荐士犹王政，招魂已变风。
怀今更思古，伫立晚江空。
赵知监惠牡丹二首
郑刚中（宋代）

远冲岚雾香如故，再照春阳色转红。
亲手满瓶添净水，一时回献梵王宫。
一钱行赠林茂之
汪楫（清代）

前朝万历之八载，茂之林叟生闽海。
三十名高走京洛，六十国亡遭冻馁。
钟山踯躅几春秋？那有酒钱悬杖头。
屈指今年八十五，春风重醉扬州醑。
读我诗篇忽失声，老泪纵横不成雨。
为言昔曾买藜藿，手持一钱人错愕。
方嗟旧物不逢时，又遇孙儿索买梨。
市上孩童都不顾，老夫心苦傍人嗤。
一片青铜何地置，廿载殷勤系左臂。
陆离仿佛五铢光，笔划分明万历字。
座客传看尽黯然，还将一缕为君穿。
且共开颜倾浊酿，不须滴泪忆当年。
仲秋之八日睹云台观冲观大师北轩群花盛开
韩琦（宋代）

春早凡花百种荣，秋芳能得几多名。仙家八月灵葩发，不与寻常俗艳争。
忆旧游 题紫帆行卷
易顺鼎（清代）

甚惨绿京衣，闹红吴舸，换了一身秋。落魄蛮江道，怎筝篷载酒，不是扬州。

山眉又妆新黛，春醒瘴云愁。奈万里逢君，三生误我，旧梦难勾。

飘流。未须恨，算慧业收回，小卷银钩。听雪灯重剪，话芦沟立马，剡曲寻鸥。

仙才者般骚屑，无处问灵修。且邀住清魂，梅花瘦到天外楼。
和后村书窗韵四首 其一
林希逸（宋代）

尊知笼愚笑火驰，人间翻覆任纷披。偷桃儿羡侏儒粟，辟谷翁怀博浪椎。

座下固知师也谚，门前却叹凤兮衰。世无齐物庄夫子，那得渠侬一问之。
读商君传二首
陈耆卿（宋代）

计事应须远作程，快心多酿后灾成。
遁来关下无人舍，正为商君法太行。
问诸亲友
白居易（唐代）

七十人难到，过三更较稀。占花租野寺，定酒典朝衣。

趁醉春多出，贪欢夜未归。不知亲故口，道我是耶非。
次韵吴推官独游南岩寺 其二
韩淲（宋代）

丛深集幽鸟，荒翳无来人。崖上滴乳泉，崖外栖缁尘。

在此本如旧，相彼徒争新。应当学金仙，永断贪痴嗔。
泊舟汉口
王十朋（宋代）

稍稍风波定，悠悠舟楫移。身虽到汉口，家尚在天涯。

大别思大禹，古峰怀古夔。山城有廖廓，归说是吾儿。
藩难未静述怀诗
萧绎（南北朝）

玉节威云梦，金钲韵渚宫。霜戈临堑白，日羽映流红。

单醪结猛临，芳饵引群雄。箭拥淇园竹，剑聚若溪铜。

亟睹周王骏，多逢鲍氏骢。谋出河南贾，威寄陇西冯。

溪云连阵合，却月半山空。楼前飘密柳，井上落疏桐。

差营逢霔雨，立垒挂长虹。
仲宣楼落成和吴深源制参韵
李曾伯（宋代）

巍楼耸立千仞壁，熊楚奇观此其一。
苍龙夭矫出一头，下瞰七泽乾坤浮。
平远献状呈几席，气势弹压东西州。
仲宣襟抱六合隘，生阅曹刘几成败。
当时徙倚落日边，岂计嘉名镇长在。
高谈犹想四座惊，好语意得由天成。
景升逝矣建安往，岂浊斯足清斯缨。
今朝我与群贤集，负景还能类前日。
斯楼者天台公，扬厉其谁会椽笔。
嗟今视昔后视今，君子思远而忧深。
运方济泰月在临，有如此水舟同心。
芳名起日炳若揭，老子婆娑众宾悦。
鹊桥仙·看人掷果
刘辰翁（宋代）

看人掷果，看人罢织。难得团栾七夕。蟠桃只在屋东头，庆西母、年开八。去年今日。今年今日。添个曾孙抱膝。人间乐事有多般，算此乐、人间第一。
冬近
程琳（宋代）

世间剥复每相寻，此理几几唤得应。
万木冻僵梅有信，黄河冰合井如蒸。
洞仙歌 丁未九日
朱祖谋（清代）

无名秋病，已三年止酒，但买萸囊作重九。亦知非吾土，强约登楼，閒坐到、淡淡斜阳时候。

浮云千万态，回指长安，却是江湖钓竿手。衰鬓侧西风，故国霜多，怕明日、黄花开瘦。

问畅好、秋光落谁家，有独客徘徊，凭高双袖。
挽贞烈为林惶春妻徐氏作
王民俊（明代）

山自淩凋水自乾，一腔心事付双环。颓流泛柏空濡急，砥柱回澜却等閒。

匪石不波横濑月，行云深锁么高山。遥怜万劫湘江水，不洗湘妃竹半斑。
大庾岭
屠侨（明代）

路出南安南，上岭复下岭。盘旋山谷间，飞鹜烟云境。

览秀目不穷，吸清心自省。滔滔名利途，对此愧幽屏。
题泸南石洲滩
冯时行（宋代）

云间依约起楼台，江上遥观眼豁开。
初谓僧房有钟磬，那知人户半蒿莱。
一生梦幻本如此，过眼浮云安在哉。
独倚斜阳吊今古，乱鸦飞处一舟回。
三绝句
杜甫（唐代）

前年渝州杀刺史，今年开州杀刺史。

群盗相随剧虎狼，食人更肯留妻子。

二十一家同入蜀，惟残一人出骆谷。

自说二女啮臂时，回头却向秦云哭。

殿前兵马虽骁雄，纵暴略与羌浑同。

闻道杀人汉水上，妇女多在官军中。
满庭芳 乙丑元旦立春
顾贞立（清代）

除夕迎春，春朝岁旦，百年难遇今年。瑶枝琼树，光映满堂前。

无奈风鬟雨鬓，何心去、剪胜争妍。思前事、雪堂分韵，黛笔拂云笺。

围炉帘半捲，裁冰煮雪，绣坐香眠。正繁华时节，月媚花娟。

多少悲歌冷暖，黄梁熟、一笑茫然。今惟有、闲身尚在，子孝与孙贤。
玄妙观访刘澹然
方澜（元代）

仙扉晓更寂，香霭石狻猊。日出松杉外，风来殿角西。

筼筜沐雾湿，薜荔压墙低。林下非无趣，浮生万不齐。
题刘将军雁二首
黄庭坚（宋代）

将军一矢万人看，雪洒晴空碎羽翰。
乞与失群沙宿雁，笔间千顷暮江寒。
忆长安。十二月
谢良辅（唐代）

忆长安，腊月时，温泉彩仗新移。瑞气遥迎凤辇，

日光先暖龙池。取酒虾蟆陵下，家家守岁传卮。
因读梅圣俞六鹤诗或令余别赋之 啄食
洪刍（宋代）

昂昂兀兀姿，朱冠垂素翎。首下尻益高，徘回我中庭。

俯仰鸡鹜群，啄腐复吞腥。
次韵杨立之观韵海
苏颂（宋代）

六学先声病，群书欲备详。
摛文资引据，结字辨偏旁。
篆楷颜毫妙，编联蜀纸光。
残篇虽脱落，犹可挹遗芳。
江上曲
李嘉祐（唐代）

江心澹澹芙蓉花，江口蛾眉独浣纱。
可怜应是阳台女，对坐鹭鸶娇不语。
掩面羞看北地人，回身忽作空山语。
苍梧秋色不堪论，千载依依帝子魂。
君看峰上斑斑竹，尽是湘妃泣泪痕。
寄胜之运使
王安石（宋代）

萧然生事委江皋，壮士何尝似钓鳌。
千里得书来见约，一朝乘兴去忘劳。
已将流景休谈笑，聊为知音破郁陶。
正是东风将欲发，湖山春色助挥毫。
五磊寺濯锦溪
冯元仲（清代）

寻常花影何须濯，独有梅花心不落。谁将锦字洗清流，一片浮云填夜壑。

石岂无言泉欲香，高高下下非穿凿。听得烟声万树笼，杖头何用夸行脚。
题郭掾未伸轩卷
程本立（明代）

亲丧不葬孤儿罪，声欲彻天成永号。一日九原封马鬣，百年万永付鸿毛。

秋风白发身今老，寒食青山梦转劳。家圃卖瓜归去好，墓庐攀柏种来高。
别黎慧剑
释今身（明代）

意气生平重，其如此夕何。世难知己少，时乱一身多。

别路虫声切，长江鹤唳和。莫辞他日晤，千里远相过。
闻五月八日宸翰口号十首
刘克庄（宋代）

喜孝肃才令次对，携明逸手与同登。
臣于二老非俦匹，惭愧虚加学士称。
三言二首 其二
黄庭坚（宋代）

八德水，清且美。荡精神，浸牙齿。乱云根，众峰里。掬与斟，随器尔。
枕上
郑伯熊（宋代）

飘风不崇朝，骤雨不终日。
清寒入絺綌，御袷有余郁。
天时不能入，人事那可必。
清灯耿孤窗，万籁助飗飘。
忧愁从中来，起坐发屡栉。
丈夫属有念，功名乃余物。
突兀万间屋，此意何时毕。
长吟答寒螀，四壁转萧瑟。
新月
释居简（宋代）

澹扫蛾眉雨后天，天容澄洁称婵娟。弦虽未上终持满，璧反胡为尚不全。

只乡生时看最好，莫于缺处斲成圆。人间梦事纷如蚁，著眼何曾到汝边。
更漏子·雁孤飞
冯延巳（五代）

雁孤飞，人独坐，
看却一秋空过。
瑶草短，菊花残，
萧条渐向寒。
帘幕里，青苔地，
谁信闲愁如醉。
星移后，月圆时，
风摇夜合枝。
题金渊绿净亭
张榘（宋代）

凭高四望天沉沉，平芜远树横夕阴。
碧云吐吞献奇象，乃知造物得我心。
渔舟两两叠烟棹，白鸟出没沧波深。
悠然呼酒纳幽致，须臾寒月照古琴。
点绛唇·金气秋分
谢逸（宋代）

金气秋分，风清露冷秋期半。凉蟾光满。桂子飘香远。
素练宽衣，仙仗明飞观。霓裳乱。银桥人散。吹彻昭华管。
收张僧繇天王上有薛稷题阎二物乐老处元直取得又收景涣问礼图亦六朝画珊瑚一枝
米芾（宋代）

三枝朱草出金沙，来自天支节相家。当日蒙恩预名表，愧无五色笔头花。
题古寺
吴敏（宋代）

古木霜根重，残僧雪顶深。
栋梁元剥落，香火半消沉。
饮闻鸡台
刘因（元代）

出门人事厌纷纷，春色三分已二分。十步离山九回顾，一杯到二百无闻。

苍茫天地有如此，磊落古今何独君。欲向荒台问遗迹，水明沙浦只行云。
送张巨山
李处权（宋代）

士为知已用，亦为知已死。嘉哉孔文举，特达惟荐祢。

寥寥千载孔，此事今已矣。俯仰常有怀，邂逅过愿始。

襄阳紫微公，操行见所履。字如入草蛇，诗继馀霞绮。

家声凤凰池，盍在金门里。三年民父母，政事粲可纪。

倦游丐閒归，解绂如脱屣。东山宁久卧，行为苍生起。

要观补衮功，左右圣天子。小人不更事，岂解令公喜。

平生万卷书，不直一杯水。颓然衰病馀，所存今复几。

与世竟悠悠，逢人但唯唯。从公文字饮，德言方在耳。

胡为舍我去，衣袖不可禠。离合亦偶然，世事皆如此。

声出已复吞，相顾泪如洗。
李宣叔秘丞遗川牋及粉纸二轴
梅尧臣（宋代）

蜀人捣玉屑，楚客调金粉。
制牋君有赠，草疏我无蕴。
宜书杨雄辞，莫写屈原愤。
谁识此意微，曾非事摇吻。
灯夕多为城中之约因赋此篇
徐恢（宋代）

春来懒倦半相仍，全似诸方怕事僧。
薄有篇章堪对酒，略无情绪要观灯。
湖山帝里梦频往，泉石吴乡归未能。
四海平生几兄弟，个般滋味更谁曾。
如梦令 山中逃热三首
张雨（元代）

湖外残钟未了。过岭樵夫恁早。犬吠又人行，推枕北窗清晓。

清晓。清晓。劳动数声啼鸟。
仲夏有感
胡宿（宋代）

误逐时英落彀中，拙艰为吏悄无悰。鶢鶋已享鸣钟赐，澼絖焉知裂地封。

西北晚云长望阙，东南春亩久抛农。匆匆禹凿当年事，犹待神雷起蛰龙。
一叶舟
侯善渊（元代）

不觉形躯衰老。受尽许多萦恼。谁肯死前休。苦贪求。识破修行早早。认取自家珍宝。珍宝价无酬。永存留。
木文真人章圣朝合州进到其事甚怪至京其木中
李廌（宋代）

犀视月通角，蝉想丸目入。
果臝祝螟蛉，天风化阴鶂。
物变知品祝，尚可易形质。
真人友造化，故与物为一。
持此诚与神，可贯金与石。
何为辄入木，厌世未肯出。
衣冠俨如生，隐若陆顾笔。
非同木居士，聋俗竞禳祓。
又非罗公远，戏隐逞幻术。
疑是青羊老，合江聊示迹。
薄游附驿车，灵宫居二室。
宿岘山寺二首 其二
刘攽（宋代）

苍山若无路，落日听鸣钟。旁舍适眠虎，古潭微见龙。

空窗向云月，高枕听风松。幽境昔未遘，仙游如可逢。
为孚庵指玄牝
李道纯（元代）

玄门牝户不难知，收拾身心向内推。会得两仪推荡理，便知一气往来时。

乾坤阖辟无休息，离坎升沉有合离。我为孚庵明指出，念头复处立丹基。
观邻老栽松
耿湋（唐代）

虽过老人宅，不解老人心。何事斜阳里，栽松欲待阴。
过孙山人故居 其二
明秀（明代）

歌残桂树小山空，野鹤孤栖自一丛。万里中原归不得，空馀长剑卧秋风。
一萼红（前题）
王沂孙（宋代）

翦丹云。怕江皋路冷，千叠护清芬。弹泪绡单，凝妆枕重，惊认消瘦冰魂。为谁趁、东风换色，任绛雪、飞满绿罗裙。吴苑双身，蜀城高髻，忽到柴门。

欲寄故人千里，恨燕支太薄，寂寞春痕。玉管难留，金樽易泣，几度残醉纷纷。谩重记、罗浮梦觉，步芳影、如宿杏花村。一树珊瑚淡月，独照黄昏。
姚江以诗招严子陵魂
全祖望（清代）

先生降生处，岩壑良峥嵘。一朝桐庐去，老死应客星。

化安瀑泉好，神茭和仙菁。纵或不思蜀，福地宁忘情。

我思筑双台，东西招精英。魂盍归乎来，一曲江峰青。
西江月·渔父词
辛弃疾（宋代）

千丈悬崖削翠，一川落日镕金。白鸥来往本无心。选甚风波一任。
别浦鱼肥堪脍，前村酒美重斟。千年往事已沉沉。闲管兴亡则甚。
答关茂才子璿 其二
光鹫（清代）

峡江如净练，明月近中秋。舍此不肯住，无人堪与游。

遣愁凭笔研，借梦宿渔舟。梦起各挥手，白云天际头。
江城子（赠次膺叔家娉娉）
晁补之（宋代）

娉娉闻道似轻盈。好佳名。也堪称。楚观云归，重见小樊惊。豆寇梢头春尚浅，娇未顾，已倾城。

章台休咏旧青青。惹离情。恨难平。无事飞花，撩乱扑旗亭。不似刘郎春草小，能步步，伴人行。
碁诗
胡仲弓（宋代）

局同年来竟未安，一番下著一番难。
只今黑白无分别，输与傍人袖手观。
答徐十赠诗三绝句 其二
李彭（宋代）

窗中山色扑衣襟，户外江声醒客心。我在山阴君在剡，思君行坐短长吟。
过新甸瞻礼周总镇遗像
金朝觐（清代）

所部谁降者，孤城碎欲尘。将军无战马，孝子不全身。

儿女英雄气，边疆社稷臣。即今遗像在，挥泪细咨询。
题周廉彦所收李甲画三首二雁
晁补之（宋代）

雁网罗无限稻粱微，怜尔冥冥亦庶几。
戏鸭眠凫满中沚，衡阳无意更南飞。
和叶先生韵
吴芾（宋代）

三分春色一分强，风雨忧愁莫见妨。
何幸山城官事少，且看溪路野花香。
丝丝嫩绿垂流水，片片飞红逐去樯。
一日要须拼一醉，百年能醉几千场。
苦哉行五首 其四
戎昱（唐代）

妾家清河边，七叶承貂蝉。身为最小女，偏得浑家怜。

亲戚不相识，幽闺十五年。有时最远出，秪到中门前。

前年狂胡来，惧死翻生全。今秋官军至，岂意遭戈鋋。

匈奴为先锋，长鼻黄发拳。弯弓猎生人，百步牛羊膻。

脱身落虎口，不及归黄泉。苦哉难重陈，暗哭苍苍天。
与弓王二尉谈诗二首
陶梦桂（宋代）

从来造物只儿嬉，用舍行藏各一时。
玉兔金乌元去速，晓猿夜鹤怪归迟。
幸然三径菊如旧，且与两梅仙说诗。
试问钓车茶具外，当时谁予伴一随。
梁宫词
叶令仪（清代）

夜深甘露下空庭，斋素长祈佛有灵。舂罢不知宫漏尽，背人犹诵净名经。
还许推诗轴
王洋（宋代）

好在东安解戍瓜，归怀珠璧慰生涯。
翰林词伯梦中草，粉署仙生笔下花。
已问箫韶还政俗，未持旌节自光华。
邦人故眼应回首，诗律传芳又一家。
拜岳石
赵抃（宋代）

片石倚中天，云深鸟道间。人多祝尧寿，登此拜南山。
和宗司法与郑府判韵
杜范（宋代）

候虫啧啧泣秋清，节物还令壮士惊。
人在九原谁可作，月横千里自增明。
诗坛尚幸从盟约，句法于今识老成。
自愧枯肠如罄室，只愁有债未宽征。
咏鹦鹉
裴说（唐代）

常贵西山鸟，衔恩在玉堂。语传明主意，衣拂美人香。

缓步寻珠网，高飞上画梁。长安频道乐，何日从君王。
咏史下·顾和
陈普（宋代）

唤起鲸鲵满北州，过江仍复漏吞舟。
一时共爱恢恢网，不悟三纲乱不收。
晚步阡陌见水珠逡逡上沿苗叶月华露彩相映清发倘非真在田间孰知此趣因赋 其一
姜特立（宋代）

水珠捲苗叶，夕气转阴机。浩露添璀璨，明蟾坐发挥。

静窥关物理，行拂上人衣。除却长沮伴，能知此意稀。
题邹一桂联芳谱即用其韵 其二 丁香　绶带
弘历（清代）

纡紫拖金又一时，昌昌得意向阳枝。那知邹浩春游倦，清梦何曾到玉墀。
因送王亢宗便寄
赵蕃（宋代）

经年不遇辰州使，忽喜黔阳信使通。
县尉已闻辞令尹，校官仍说困治中。
可堪契阔漂流处，长忆追随寂寞同。
已是湖南更湖北，欲言风物怕愁公。
舍弟出家作诗贻之
刘一止（宋代）

在家情已疏，出家终不恶。不有清净缘，云何脱徽索。

我昔志婚宦，谓足世味乐。颠倒十年间，如蚕竟自缚。

业已无奈何，劝汝莫莫莫。一沤非全潮，起灭皆妄作。

当知是身浮，流浪恐非托。伎俩百不好，摄念乃初学。

如病求真医，安心是良药。
故致政宣义叶公挽词
韩元吉（宋代）

植德由来不自知，成家今风聍馨儿。
名驹有种能千里，仙桂腾馨定五枝。
彩绶螭坳方致养，素车云路忽兴悲。
死生了了真余事，流水断烟空好诗。
访王广文
赵汝燧（宋代）

未是闲时节，君言百念灰。栖身庵竹石，适意杖莓苔。

人老无由少，春归却解来。呼儿烹苦笋，席地共衔杯。
喜陆大景宣归河渚
柴绍炳（明代）

征途几岁朅归来，庾信江南重可哀。春雨草连村市没，晓风花傍战场开。

我思卖药仍无地，君定垂纶何处台？总是他乡成浪迹，故人相见且衔杯。
独乐园七题·读书堂
司马光（宋代）

吾爱董仲舒，穷经守幽独。
所居虽有园，三年不游目。
邪说远去耳，圣言饱充腹。
发策登汉庭，百家始消伏。
送衲僧之江西
贯休（唐代）

索索复索索，无凭却有凭。过溪遭恶雨，乞食得干菱。

只有山相伴，终无事可仍。如逢梅岭旦，向道只宁馨。
二月十八日席上忆季长未还不同斯乐欲作诗寄
宋祁（宋代）

烟压西郊雨压津，满城歌吹为芳辰。
江形左右衣留带，柳色高低麴与尘。
暖逼园花迎望密，晓催林鸟每啼新。
知君贪拥光华节，未有尊前共惜春。
赓吴竹修雪诗二首
陈著（宋代）

天将洁白洗纷华，谁识人閒有叹嗟。
驴子已无诗客路，羔儿偏叹武流家。
惊心玉树伤遗曲，回首琼林忆赐花。
毕竟纷纷总是幻，抱琴无语剡溪涯。
送友生游峡中
李白（唐代）

风静杨柳垂，看花又别离。几年同在此，今日各驱驰。

峡里闻猿叫，山头见月时。殷勤一杯酒，珍重岁寒姿。
题中岳山七言
玄奘（唐代）

孤峰绝顶万余嶒，策仗攀萝渐渐登。
行到月边天上寺，白云相伴两三僧。
寒江
晁说之（宋代）

寒江不可望，怖尔船中客。
波涛已无时，风雨又几日。
人多冒险艰，我独幸沉寂。
蛟鼍得意豪，鸿雁归期急。
吾孙解蛮语，政可一戏剧。
题张尚书画册四首 其一 松间睡道士
林希逸（宋代）

高枕松间石，如侬未易知。世情祇益睡，不是学希夷。
清晓洪泽放闸四绝句
杨万里（宋代）

遮藏水面被残冰，流尽残冰水正明。
幸自奔流总驩喜，落洪须做不平声。
缘识
宋太宗（宋代）

往事悲欢笑一场，乾坤有甚可思量。
空知造化情多矣，却是愚蒙不久长。
世上周通添眷恋，人间善恶自舒张。
熙熙尽入无为内，明月清负道路忙。
余每岁病肺往往坐达旦去冬以来偶不作遂得安眠
叶梦得（宋代）

衰残每苦病相缠，粗喜今年胜去年。未说清樽酬烂醉，且欣高枕得安眠。

风尘不报边烽入，圣泽频闻好语传。可是淮阳真卧治，满囊空费大农钱。
送王传阳归金陵
杨鸾（唐代）

雨霁江天数峰碧，金陵嘉客东归日。锦帆摇摇不可羁，玉树耿耿空留迹。

无计赠与凌风柯，有怀颙望冲霄翼。百年会晤岂无期，千里樽前幸相忆。
题谢孝子 其二
缪九畴（清代）

我亦澄江老鲜氏，悲怀风树乃无亲。裙牏未浣杯𣙢饮，长作天涯负罪人。
登龙门敬善寺阁
刘沧（唐代）

独步危梯入杳冥，天风潇洒拂檐楹。禹门烟树正春色，

少室云屏向晚晴。花落院深清禁闭，水分川阔绿芜平。

琐窗朱槛同仙界，半夜缑山有鹤声。
二十四日
文天祥（宋代）

壮心负光岳，病质落幽燕。
春节前三日，江乡正小年。
岁时如有水，风欲不同天。
家庙荒苔滑。
用强甫蒙仲韵十首
刘克庄（宋代）

俊物终当腾踏去，钝榔犹欲溯洄从。
邻家东岂无□子，小屋西洄住士龙。
掷笔不求佳传作，署门怕与恶宾逢。
山歌亦自谐音节，莫管人嘲似哑钟。
坐暑病初招汪学老涉次招黄平斋两公枘凿之甚病者反取多事而黄终奏药绩因有中秋共醉之约漫述长句
董嗣杲（宋代）

卧病不知暑，况在英溪隅。入京涉夜航，药物艰所需。

汪公业于涉，其实真癯儒。涉故不违理，非但以理拘。

览镜面百皱，半月怯步趋。积忧那得解，肌瘠徒长吁。

兹晨近秋中，疲惫凭杖扶。忽枉黄公驾，慰此困枥驹。

指我伛偻形，旦暮耽书劬。病源肇于心，證与芝术殊。

所嗟露电如，满岁罹艰虞。寒暑复见寇，阎浮可久图。

行止任天造，其或诮以迂。凉轩聆欬唾，眷眷非世娱。

浮荣信飘风，况复假合躯。堕落焦熬坑，难炼六一炉。

感公致汤馈，瀹盏浮雪腴。仙传起死剂，顿醒爪发枯。

西风捲茅屋，篝灯竹窗孤。蔬肠转阳脉，趣向归酒壶。

谁传病退舍，可奈流俗徒。汪黄信可人，彼此皆枌榆。

往缔中秋盟，未卜月有无。因拈二公姓，激我怀东都。
水调歌·华裾织翡翠
林正大（宋代）

华裾织翡翠，金辔闹珑璁。宝蹄轻稳，香尘满地骤隆隆。云是东京才子，名擅文章钜伯，一世独推雄。高盖拥宾从，下马气如虹。运元精，锺神秀，贯当中。磊磊落落，二十八宿列心胸。前殿当年奏赋，笔补天工造化，声价欲摩空。却笑庞眉客，垂翅附冥鸿。
送徐仙游赴省
韩淲（宋代）

得隽春风有世科，西湖花柳奈君何。会逢旧治经行久，相与陈君笑语多。

快睹挥毫明礼乐，不须制锦更弦歌。开禧正以才经济，台阁中间要讲磨。
庚午除夕风雨大作因思壬戌岁除在按察司官舍无异今夕瞬息之间已及九载慨今念昔不能无怀遂赋此
董纪（明代）

向来除夕灯前雨，身在他乡忆草堂。今夜草堂还守岁，灯前听雨说他乡。
次韵景安提学谩成三首 其一
方回（元代）

敢着寻常白眼看，壑冰峰雪照人寒。言诗已是登坛将，劝学聊人祭酒官。

士类相推无异论，亲颜遥觉有馀欢。即今人物皆公等，岂不忧时意稍宽。
寒食郊园即事
赵抃（宋代）

城郭青烟散，郊园彩日长。斗鸡红锦翅，游骑紫丝缰。

有蝶俱含粉，无人不惜芳。尽拚花下饮，归去醉成乡。
二儿次韵予亦复次韵二首
曾几（宋代）

此君今日醉，不复记方隅。
窈窕因吾有，恢台到尔无。
青犹须雨沐，直不要人扶。
旁舍连高柳，何堪与作奴。
呈同院后至诸公
柳子文（宋代）

秋日同文馆，中官押入回。西风初雨后，明月为人来。

藻鉴凭君许，赓歌愧我陪。相逢已忘寝，坐见斗移魁。
赠定参政自南海抽分还省三十韵
刘崧（元代）

天堑山河壮，皇图日月开。鹓鳞登汉阙，玉帛上燕台。

民赋中邦登，蛮艘海外来。货源恒混混，禁网自恢恢。

粉署参元佐，金闺著彦才。江湖资保障，台阁挺奇瑰。

凤诏优南徙，鹏风得远培。节分东广会，春动海南隈。

厉瘴驱山雾，惊潮隐地雷。水光浮溟涬，宝气登蓬莱。

机杼鲛绡结，楼台蜃气摧。鲸鲵谢唐突，雕鹗且徘徊。

众水通洪汇，三山据绝垓。雪舻衔浩淼，云舸驾崔嵬。

错落青鼍甲，弯环紫鳄腮。珊瑚红的皪，孔雀翠毰毸。

花角裁犀定，明珠割蚌胎。荔浆翻翠杓，蔗沈冻螺杯。

压轴龙香重，崇箱海错该。牙筹劳永夜，鞭算积微埃。

市价曾无贰，宽征信有推。夷商歌岂弟，硐獠慕嬉孩。

河汉张骞入，江淮刘晏回。几时淹去佩，及此送归桅。

寥落山城暮，微茫水驿洄。野人瞻衮绣，中使拥鞍{革雋}。

早应云间瑞，行膺日下催。赏褒增玉秩，迎劳锡琼醅。

禹服终成赋，虞廷可阜财。明堂抡柱石，元鼎赖盐梅。
天下大师墓
陆次云（清代）

水关西出隐浮屠，燕子飞来半月孤。病虎无心看北固，潜龙有恨逊南都。

十三陵外馀抔土，二百年来失鼎湖。一自桑田成海后，总啼鹃血洒平芜。
邯郸才人嫁为厮养卒妇
李白（唐代）

妾本崇台女，扬蛾入丹阙。
自倚颜如花，宁知有凋歇。
一辞玉阶下，去若朝云末。
每忆邯郸城，深宫梦秋月。
君王不可见，惆怅至明发。
三月二十一日泛舟十绝
刘克庄（宋代）

桥低水涨过船难，旋拆船篷复旋安。
未免屈蟠篷底坐，谁教君爱切云冠。
相和歌辞。宫怨
于濆（唐代）

妾家望江口，少年家财厚。临江起珠楼，不卖文君酒。

当年乐贞独，巢燕时为友。父兄未许人，畏妾事姑舅。

西墙邻宋玉，窥见妾眉宇。一旦及天聪，恩光生户牖。

谓言入汉宫，富贵可长久。君王纵有情，不奈陈皇后。

谁怜颊似桃，孰知腰胜柳。今日在长门，从来不如丑。
归宗茶堂森明轩颂
黄庭坚（宋代）

万竹森然，莫非自己。
作如是观，可谓明矣。
菁菁翠竹，来者得眼。
其不得者，我亦无简。
助发此观，亦有风雨。
若问轩名，请与竹语。
六友诗寄林景云留寿国林道初俞季渊·清友
刘黻（宋代）

清友天赋完，岁晚树独暖。
粲此白玉英，瑟彼清庙瓒。
香自根中来，冰雪匪压断。
一见一回老，殷勤呼茗碗。
读书堂五首
叶子强（宋代）

娟娟百个竹，落落一丈松。
岂无桃李华，春事孰与冬。
寒菊北户下，不斗颜色浓。
气味如秃翁，忍死无容容。
霜风落系雁，露草栖织蛩。
读书真可人，明星耿疏篷。
行可元章再赋二诗依韵以酬前篇寓二后篇寓三 其一
王十朋（宋代）

不学金仙李伯阳，来从雄愈论天常。毫锋落纸一台妙，诗艳惊人万丈长。

会见鹍鹏俱变化，稔闻兰菊各芬香。盍簪联席论文酒，却笑渊明独引觞。
次韵姚美叔约寻春之什
苏过（宋代）

厌看尘土暗春晴，喜见池塘翠浪生。曲水会当追逸少，斜川终拟学渊明。

歌呼且尽杯中物，寂寞何忧身后名。况有岑参好奇怪，为君试草渼陂行。
何太学招同明府张公光禄王公饮海珠寺
欧必元（明代）

尼珠曾现海遐荒，况有招提在上方。取醉不辞光禄酒，披襟时上令公香。

天边暝色迷欹岸，窗外潮声送夕阳。江夏最怜鹦鹉赋，莫教人笑祢衡狂。
寄题吴郁养素轩
胡寅（宋代）

到处风尘染素衣，蜉蝣掘阅尚何如。
似闻扫雪开三径，可但移梅探一枝。
分我高山弹旧曲，乞君明月斲新诗。
几时把酒临窗槛，借问如何湼不缁。
颂古六十二首 其七
释清远（宋代）

草里寻常万万千，报云飞去岂徒然。鼻头是甚闲皮草，十字纵横一任穿。
书窗碧桃
陈文蔚（宋代）

铜瓶只插碧桃花，日对幽人静不哗。
为尔细观冰雪艳，就中便觉牡丹夸。
南乡子
萧廷之（宋代）

关锁自周天。升降循环三寸田。不在嘘呵并数息，天然。九转无不火力全。

胎息漫流传。要在阴阳不可偏。呼吸吹嘘皆赖巽，绵绵。妙在前弦与后弦。
寄赵昌甫
陆游（宋代）

杳杳双鹊鸣庭除，东阳吏传昌甫书。
纸穷乃复得杰作，字字如甫造化炉。
尔来此道苦寂寞，千里一士如邻居。
小儿得禄在傍邑，我贫初办一鹿车。
过门剥啄亦奇事，拜起幸未须人扶。
君看幼安气如虎，一病遽已归荒墟。
吾曹虽健固难恃，相觅宁待折简呼。
余寒更祝勤自爱，时寄新诗来起予。
次韵七夕
李光（宋代）

犊鼻长挑竹杖头，未能免俗想清流。西来谁遣青禽至，仙去还乘白鹤游。

天上欢娱才瞬息，人间恩爱漫绸缪。穿针乞巧真儿戏，曝腹庭中更可羞。
偈颂一百零二首
释绍昙（宋代）

玉几山前，凌霄峰下。
热血嗔拳，做人话欛。
犀牛扇飏向他方，捋虎须拦胸便打。
一炷兜娄怨结成，贵买贱卖。
和巨超不波亭望月之作
赵绍祖（清代）

夜月不波亭，空濛涵太清。水光连树影，云际走江声。

寺抱双峰迥，舟看一火横。赵州茶罢后，偏欲以诗鸣。
秋日同文馆 其二
柳子文（宋代）

懒散江湖客，秋深念涤场。端宜返田里，安敢论文章。

山坞橙应熟，霜篱菊正香。行归招隐客，鼓腹咏时康。
遇谷口道士
司空曙（唐代）

一见林中客，闲知州县劳。白云秋色远，苍岭夕阳高。

自说名因石，谁逢手种桃。丹经倘相授，何用恋青袍。
玄鸟至
王十朋（宋代）

昆虫方启户，玄鸟亦知辰。去自盲风候，来逢化日春。

深条烟雨湿，广厦羽毛新。故垒寻遗迹，雕梁拂旧尘。

早莺宜结友，秋雁不同宾。嘉尔能知义，无忘旧主人。
次李提举桂花韵
杨冠卿（宋代）

绿帷深护黄金粟，妩媚似嫌红粉妆。
年来不作广寒梦，喜对孤标时踞床。
又泛西溪诗十首 其三
刘跂（宋代）

春水微生放鹢初，和风习习日舒舒。洲前且为停轻楫，待摘蒌蒿煮白鱼。
沣上精舍答赵氏外生伉
韦应物（唐代）

远迹出尘表，寓身双树林。如何小子伉，亦有超世心。

担书从我游，携手广川阴。云开夏郊绿，景晏青山沉。

对榻遇清夜，献诗合雅音。所推苟礼数，于性道岂深。

隐拙在冲默，经世昧古今。无为率尔言，可以致华簪。
五季相冯道
金朋说（宋代）

历代成规如谨守，五朝八姓诰封新。
改辞易面何无耻，视古夷齐不愧心。
饯陈正则学录长城
牟巘（宋代）

本翁十载郡博士，司铎官清亦未迟。暂屈吴淞湖海气，来看陈桧雪霜姿。

近家聊喜片帆稳，远业当为万里期。老我柴扉看岑寂，不妨时寄昼溪诗。
香积寺闲步
韩淲（宋代）

瀹茗幽窗下，围棋小槛旁。同来一寻胜，散坐共追凉。

水竹元深茂，岩花已再香。长安尘土里，城外喜行藏。
听琵琶妓弹略略
白居易（唐代）

腕软拨头轻，新教略略成。四弦千遍语，一曲万重情。

法向师边得，能从意上生。莫欺江外手，别是一家声。
生查子（八月二十四日桂隐观菊，次彭孚先韵）
郭应祥（宋代）

尊前主与宾，欠一还成九。休唱木犀词，预余黄花酒。

开怀今夕同，分手明朝又。不管岁年催，且把馨香嗅。
蓬心王丈为绘阻风图叠韵奉酬
洪朴（清代）

雪浪霜涛写不难，琅玕赠我碧云端。夜来酒散怜肌热，梦去江声逼枕寒。

桑下风枝还一证，画中云树亦三叹。离情别绪君尤甚，少日中书接凤翰。
拟赵师雄梅花树下初醒作
伍瑞隆（明代）

来从何处至，去定几时辞。此事终谁解，香魂祇自知。

清欢留翠羽，清怨上花枝。淡月笼山晓，疏云逗日迟。

横斜雪相映，娇冷玉难支。想像花前酒，分时梦里时。

佳人空怅望，良遇到今疑。咫尺瑶台路，迢迢不可期。
次韵文老使君宗兄见赠近体佳什两篇仆与公别
张元干（宋代）

旧游兰若尽英才，坐上高谈亦壮哉。
老去语音虽记忆，众中容壮各惊猜。
津亭夜雨故人少，樽酒灯花乡信来。
茂苑相逢话京洛，柂楼犹喜待春回。
荅徐汝厚惠桑落酒
王世贞（明代）

几年罢郡无从事，今日逢君有索郎。烂醉高眠秋色里，不知清夜傍谁长。
西津
沈辽（宋代）

山后山前到已频，更寻残雪过西津。愚溪愁客今何在，应有猿猱解笑人。
依韵和希深游大字院
梅尧臣（宋代）

夫君康乐裔，顾我子真派。
湛然怀清机，超尔寻虚界。
暂来香园怀，共憩寒松大。
先生醉复吟，长老言不坏。
信与赏心符，宁同俗士爱。
杖屦恣游遨，池塘仍感概。
焚香露莲泣，闻磬霜鸥迈。
青板今已空，浊醪谁许载。
软草当熊絪，低篁挂缨带。
不觉月明归，候门僮仆怪。
感遇九首 其六
释契嵩（宋代）

冠盖何处客，凌云意气骄。旦旦趋双阙，冲冲过渭桥。

金珂云外趋，画烛月中烧。缥缈行天路，升腾在玉霄。

如何区宇内，顿与人间遥。长拂罗裳去，明光殿下朝。

一俯复一仰，荣多忧亦饶。白发领边长，朱颜镜里凋。

岂知松桧下，幽人长寂寥。万事淡无虑，恣卧时长谣。

浩荡天地间，孰问牺黄尧。临风一清啸，胡为王子乔。
秋色
吕南公（宋代）

秋色今又动，凄然悟衰残。筠床读书轩，一卧八九叹。

少壮非所惜，尘劳苦间关。端为智虑倾，得此悄悄颜。

筋骨众疾劫，肺肝百忧攒。还当节律迁，刺促惊痟酸。

夜眠却明烛，晓脾拒坚餐。从文未终篇，腰脊益痹顽。

太息造物宰，劳余岂其偏。宁分无穷悲，直窘有限年。

想彼向荣木，萧森望云端。虽无瘿蠹亏，久竟归朽乾。

万化有尽极，一身何足安。方当委顺之，不必专愦烦。

起坐仰星斗，环行绕檐栏。西风穿我怀，肃若临矛干。

世故属无谓，悠悠谅何言。唯应就枕时，旷荡如山樊。
破镜
李商隐（唐代）

玉匣清光不复持，菱花散乱月轮亏。

秦台一照山鸡后，便是孤鸾罢舞时。
偈颂一百零二首
释绍昙（宋代）

平如镜面，险似悬崖。
不容拟议，岂属安排。
闪电光中行活路，大悲院里赴村斋。
沁园春•和韵答金峤庵
彭孙遹（清代）

往古来今，如许英雄，钟鼎旂常。尽飘风冷雨，馀声销灭，寒烟蔓草，陈迹苍茫。

南顾昆明，东瞻闽越，二十年来一战场。到今日，喜丰年多黍，兵气销光。

溪山老我何伤。且买醉、时探肘后囊。须我歌若舞，乌乌击缶，倡予和汝，款款飞觞。

仆射不如，尚书不顾，羯鼓频催不记行。才倾倒，早一轮红日，涌上扶桑。
题袁氏别业
贺知章（唐代）

主人不相识，偶坐为林泉。

莫谩愁沽酒，囊中自有钱。
再次韵酬叶进卿
陈造（宋代）

病翁耐病杯杓里，鼠矢压书毫不泚。
眼中凛凛黄初年，读诗意不凌紫烟。
君才王佐绶犹墨，公外从容作诗客。
心期与俗马牛风，化顽惠弱清而容。
不学玄明刚制酒，不学陶公辞五斗。
斯民信君如诅盟，饮羊攫金皆用情。
圣皇旰食求贤意，姓字今应御屏记。
太微清都上云雨，盐梅调鼎极可否。
一艇付我眠溪云，咏歌太平横紫君。
十行看君拜天语，去酌天浆列仙俯。
闵农 其二
周馥（清代）

三更炊饭四更起，入山采樵二十里。樵归担向市中卖，杯盐升米养妻子。

夜来西风透骨寒，一家喜跃忘衣单。橡林坠果纷满地，拾来可供三日餐。

侬家无田分外苦，何用劝农动官府。山头垒石尚栽粮，贫人安得一亩土。
岳馆
沈佺期（唐代）

洞壑仙人馆，孤峰玉女台。空濛朝气合，窈窕夕阳开。

流涧含轻雨，虚岩应薄雷。正逢鸾与鹤，歌舞出天来。
忆秦娥 闲情
熊琏（清代）

漏声寂。窗前疏雨潇潇滴。潇潇滴。残灯背倚，暗风吹入。

天高有梦难寻觅。瑶琴一曲无人识。无人识。白头吟罢，泪痕偷拭。
谷口书斋寄杨补阙
钱起（唐代）

泉壑带茅茨，云霞生薜帷。
竹怜新雨后，山爱夕阳时。
闲鹭栖常早，秋花落更迟。
家僮扫萝径，昨与故人期。
投吏部汪书一首
王阮（宋代）

铨选仍多弊，今年得伟人。
衣冠归藻鉴，草芥倚阳春。
冢宰天官贵，山公启事新。
请收才杰士，预作凤池宾。
赠阎资钦
释德洪（宋代）

名都大藩地，英俊蔚如林。乌靴青衫中，时见阎资钦。

风度若英特，杳然自清深。借无轩冕意，功名亦相寻。

合是廊庙具，下僚那敢沉。邮亭款夜语，霜清特携衾。

篝灯伴清对，商略杂古今。譬如武库开，错粲森球琳。

诗工出奇丽，写物意在琴。绝如欧阳公，但欠雪满簪。

句法本严甚，颇遭韩柳侵。愿为匿盆麝，耻作跃炉金。

世无子期耳，广陵谁赏音。何当学梅福，九江归云岑。